ЧРЕЗ

Председателя на

Народното събрание

ДО

Министъра на финансите

Г-н Владислав Горанов

**ПИТАНЕ**

от Вили Лилков, Петър Славов и Мартин Димитров,

 народни представители от ПГ на Реформаторския блок

на основание чл. 90, ал.1 от КРБ и чл.94, ал. 1 от ПОДНС внасяме питане

ОТНОСНО**:*Политиката на МФ по отношение определянето на законната лихва, премахване на понастоящем санкционния й характер и възможността за диференциация на размера на законната лихва за забава на физически лица и търговци.***

**УВАЖАЕМИ ГОСПОДИН МИНИСТЪР,**

С Постановление № 426 на МС се отменя Постановление № 100 на МС от 2012 г., като България въвежда разпоредби от Директива 2011/7/ЕС на Европейския парламент и на Съвета от 16 февруари 2011 г. относно борбата със забавяне на плащането по търговски сделки (OB, L 48/1 от 23 февруари 2011 г.). С приемане на Директива 2011/700/ЕС на Европейския парламент и на Съвета относно борбата със забавяне на плащането по търговските сделки в държавите-членки се уеднаквяват общите правила по отношение на законна лихва за плащания по търговски сделки, свързани с определяне на срока на забава на длъжника с цел прилагане на законната лихва. Разликите са свързани с процента на законната лихва за забава на плащания, като минималния процент за търговци според директивата е 8%.

С влизането в сила на разпоредбите на постановлението, от 1 януари 2015 г. годишният размер на законната лихва за просрочени парични задължения се определя в размер на основния лихвен процент на БНБ в сила от 1 януари, съответно от 1 юли, на текущата година плюс 10 процентни пункта. Дневният размер на законната лихва за просрочени парични задължения се определя като равен на 1/360 част от годишния й размер.

В Преамбюла на Директивата изрично е посочено, че „Обхватът на настоящата директива следва да се ограничи до плащанията, извършвани като възнаграждение по търговски сделки. В настоящата директива не следва да се уреждат сделките, извършвани с потребителите, нито лихвите във връзка с други видове плащания“. Изискването за минимален размер на лихвата за забава се отнася само за отношенията между търговци.

**В някои от държавите членки на ЕС размерът на законната лихва е диференциран по отношение на забава на физически лица, които не са търговци-** например в Австрия размерът на законната лихва за физически лица е 4 %, а между търговци- 9,2 пункта + основния лихвен процент за страната; в Германия- размерът на законната лихва за физически лица е 5 % плюс основния лихвен процент за страната, а между търговци- 8 пункта + основния лихвен процент за страната.

**В Република България размерът на законната лихва не е диференциран по отношение на гражданите и търговците.** Първоначално надбавката над ОЛП е била 6% (1951г), след това през 1991г. е намалена на 3%, докато се стигне до 10% над ОЛП, въведен през 1994г. с ПМС 72/8.04.1994, когато нито е съществувал валутния борд, а годишната инфлация и лихвените проценти са били на двуцифрени стойност. Интересна подробност е, че тогава е била въведена диференциация между законната лихва в лева и валута, а надбавката от 10% е съставлявала част от самия ОЛП.

В сравнителен анализ, изготвен по поръчение на Реформаторския блок установихме, че законната лихва за забава в България е двойно по-висока от този в Австрия и Германия и значително по-висока от средния в ЕС по отношение на физическите лица, което не съответства на разликите в жизнения стандарта на гражданите на РБ и на горепосочените други две държави членки на ЕС. Нещо повече - същият размер държавата начислява срещу физически лица и рамките на процедурите по разглеждане на жалби срещу административни актове, за срока до приключване на съдебните процедури с окончателен акт. Така, след средно 2 до 3 години съдебни производства, в резултат се стига до натрупване на значителен по обем лихви за забава, които лицето дължи, независимо, че забавянето с години на окончателния съдебен акт не е по негова вина. Не са рядкост и по-дълги съдебни производства (напр. по обжалване на данъчни актове), които поради сложността си траят дори по-дълго и в резултат дължимата законна лихва за забава нерядко се изравнява по размер с главницата на първоначалното публично задължение! На практика, това недопустимо придава санкционен характер на законната лихва!

Предвид гореизложеното и с оглед водещата роля на МФ при определяне размера на законната лихва от Министерски съвет,

**УВАЖАЕМИ ГОСПОДИН МИНИСТЪР НА ФИНАНСИТЕ,**

Моля да отговорите на следното питане:

**„Предвиждате ли мерки на МФ в областта на определяне на размера на законната лихва за преодоляване санкционния й характер в момента, предвижда ли се намаляването на фиксираната ставка от 10%, с оглед спада на лихвените проценти на финансовите пазари и приемате ли нуждата от диференциация на размера на законната лихва за забава на физически лица и търговци, както е реализирано в редица държави от ЕС?“**

София, 23.06.2015г.

 В. Лилков:

П. Славов:

М. Димитров:

Народни представители

от ПГ на РБ